Uutiset 12.1.2015 10:00 | päivitetty 4.6.2015 16:03 | Päivämies-verkkolehti
Kirkon kasvatuksen päivät järjestetään 13.–15. tammikuuta Jyväskylässä. Aiempina vuosina tapahtuma on tunnettu Kirkon lapsi- ja nuorisotyön neuvottelupäivien nimellä. ​Päivillä käsitellään kirkon lapsi- ja nuorisotyön ajankohtaisia aiheita, esimerkiksi kirkon ja kuntien kasvatustyön yhteistyön mahdollisuuksia.
Tilaisuuteen kokoontuu yli 800 kirkon kasvatuksen ammattilaista. Päivien aihe "Olipa kerran" viittaa tarinankerrontaan.
Päivillä käsitellään kirkon lapsi- ja nuorisotyön ajankohtaisia aiheita, esimerkiksi kirkon ja kuntien kasvatustyön yhteistyön mahdollisuuksia.
Kuntien ja seurakuntien kasvatusyhteistyöstä keskustelevat muun muassa kansanedustaja Ilkka Kantola ja piispainkokouksen pääsihteeri Jyri Komulainen. Keskustelussa pohditaan, voivatko kunta ja seurakunta tehdä yhteistyötä ja miten uskonnonvapaus toteutuu päiväkodissa ja koulussa.
Päivien ohjelmaan sisältyy myös kertomuksia kasvatustyön arjesta ja juhlasta ja pohdintaa leikin merkityksestä. Nuoret ovat mukana keskustelussa, jossa ollaan viestintäkulttuurin ilmiöiden äärellä ja kysytään, miten työntekijä tukee hyvää lapsuutta ja nuoruutta someviidakossa.
Esittelyssä on myös uusia 10–14-vuotiaiden ikäryhmälle sovitettuja työtapoja. Tässä ohjelmaosiossa mukana ovat muun muassa piispa Seppo Häkkinen ja lapsiasiavaltuutettu Tuomas Kurttila.
Kirkon kasvatuksen päivien kuulumisia voi seurata Facebookissa ja Twitterissä tunnisteella #kkp2015.
Kuva: Kuvankaappaus Kirkon kasvatuksen päivien esittelystä